Nuwe SA virusvariant ís meer aansteeklik – kenners | Maroela Media
Die nuwe variant van die virus is volgens kenners meer aansteeklik, maar nie meer dodelik nie. (Foto: Luca Sola/AFP)
'n Nuwe variant van die koronavirus wat vir die eerste keer in Suid-Afrika geïdentifiseer is, is meer aansteeklik as ander weergawes, het kenners Maandag gesê – maar daar is geen bewyse dat dit meer dodelik is nie.
Die variant is 50% meer aansteeklik, het prof. Salim Abdool Karim, 'n epidemioloog en medevoorsitter van die departement van gesondheid se wetenskapkomitee, gesê.
"Daar is egter geen bewyse dat die nuwe Covid-19-variant ernstiger is as die oorspronklike variant nie," het hy gesê.
Die kenners grond hul afleidings oor die variant – nou die oorheersende stam in Suid-Afrika – op 'n ontleding van data wat versamel is van die grootste infeksiebondels landwyd.
Meer as 1,3 miljoen mense in Suid-Afrika het reeds positief vir die virus getoets – die meeste op die vasteland – en meer as 37 000 sterftes weens Covid-19 is al bevestig.
Die tweede vlaag van die virus druk Suid-Afrika se gesondheidsorgstelsel boonop tot by breekpunt.
Die minister van gesondheid, dr. Zweli Mkhize, het Maandag gesê daar was 'n 23%-daling in infeksies, maar die getal hospitaalopnames het sedert die vorige week met 18,3% gestyg.
Dr. Waasila Jassat, nog 'n lid van die paneel, sê hoewel opnames toegeneem het, is die sterftekoers in hospitale weens die virus nie anders as tydens die eerste vlaag nie.
Dit was Suid-Afrikaanse kenners se ontdekking van die nuwe variant, bekend as 510Y.V2, wat die owerhede oortuig het om in Desember nuwe beperkings in te stel om die verspreiding van Covid-19 te probeer stuit.
"Die wêreld het die virus onderskat," het prof. Alex Sigal, ook 'n lid van die paneel, gesê.
Hy sê terselfdertyd dat die virus verander en by mense aanpas.
Vrese oor die nuwe variant het sommige lugrederye aangespoor om vlugte na en van Suid-Afrika te kanselleer.
Pres. Cyril Ramaphosa het onlangs aangekondig dat meer as 20 miljoen dosisse entstof teen Covid-19 gedurende die volgende ses maande in die land gaan aankom.
Prof. Karim sê dit is egter nie bekend of die bestaande entstof doeltreffend teen die nuwe variant van die virus gaan wees nie, hoewel verskeie studies daaroor gedoen word.
'n Paar weke gelede (volgens cyril) was die entstof al op pad. Hy vergeet wat se leuens hy die vorige dag vertel het. Volgens dié berig kom die entstof nou eers binne 6 maande. Dié man onderskat ons intelligensie.
Hierdie mense doen goeie werk. Ek haal my hoed af vir hulle.
As die virus so maklik en vinnig verander, sal die inenting enige waarde he?
Sal dit gereeld moet toegedien word , soos die griepinspuiting?
Nou wonder ek, netheid op jouself en sanitasie geriewe – het dit enige impak op die virus. Hoekom het so baie mense by die grensposte positief getoets??
'n Paar weke gelede is daar op hierdie selfde blad genoem dat die entstof die nuwe variant sal kan beheer, nou is daar onsekerheid…hoe werk dit dan nou?